Vrou vas na sy glo tienerma se baba ontvoer | Maroela Media
ŉ Vrou is Donderdag in hegtenis geneem nadat sy glo ŉ baba van drie weke oud uit ŉ hospitaal in die Fuyeni-gebied in Empangeni ontvoer het.
Maj. Thulani Zwane, woordvoerder van die polisie, het gesê die 23-jarige verdagte het die baba se 17-jarige ma glo aangeraai om die kind Dinsdag hospitaal toe te neem vir ŉ algemene ondersoek. Die vrou het die ma gehelp om die regte afdeling in die hospitaal te vind en by haar gebly tydens die ondersoek.
“Nadat die baba ondersoek is, het die verdagte aangebied om na die baba te kyk terwyl die ma gaan kos koop,” het Zwane gesê. “Toe die ma terugkeer, het die vrou met die baba verdwyn.”
ŉ Saak is by die Empangeni-kinderbeskermingseenheid aanhangig gemaak en die verdagte is twee dae later vasgetrek. Die baba is by die verdagte gevind en hospitaal toe geneem vir ŉ ondersoek. “Die verdagte sal binnekort in die Empangeni-landdroshof verskyn op aanklag van ontvoering,” het Zwane gesê.
Lt.genl. Mmamonnye Ngobeni, provinsiale polisiekommissaris, het ŉ beroep op ouers gedoen om nie hulle kinders in die sorg van vreemdelinge te laat nie. “Ouers moet altyd sorg dat hulle hul kinders kan sien wanneer die kind vir iemand anders gegee word,” het sy gesê.